Beszámoló a Magyar Infektológiai és Klinikai Mikrobiológiai Társaság Szakdolgozóinak 35. Vándorgyűléséről

A MIFKMT 35. Szakdolgozói Vándorgyűlését 2016. május 20-21-én, Szekszárdon tartotta a Tolna Megyei Balassa János Kórház Infektológiai Osztálya rendezésében, 127 regisztrált résztvevővel. Sajnos, több osztály az idén sem tudta képviseltetni magát.

A szállás- és a társasági programok helyszíne a szekszárdi Sió Motel, a tudományos ülés helyszíne pedig a PTE Illyés Gyula Kar előadóterem volt.

A pénteki érkezés és a szálláshely elfoglalás után a délutáni program idegenvezetéses városnézéssel és borkóstolóval folytatódott a Garay Élménypincészetben. A város Béla terén gyönyörűen felújított és karbantartott középületek történetét és történelmét is megismerhettük. A katolikus templom Közép-Európa legnagyobb egyhajós temploma. A Megyeházát Pollack Mihály tervezte. Az épületben a hivatalok mellett múzeum is működik, melynek falait Mattioni Eszter festőművész gyönyörű képei díszítik, udvarán pedig a régi apátsági templom alapjai láthatók.
A városnézést rövid pihenő után követte az esti program, közös vacsorával, ezután a Szekszárdi Tücsök Zenés Színpad műsora szórakoztatta a közönséget. A fiatalokból álló énekegyüttes szép hazai és külföldi szakmai sikerekkel büszkélkedhet, műsorukat nagy taps kísérte.
Az est meglepetése a vendéglátók orvos és nővéreiből szerveződött „Ragály Angyalai” Színtársulat fellépése volt, akik a magyar egészségügy kereteibe helyezve, fanyar humorral adták elő Rómeó és Júlia történetét. Aki látta, nem felejti el Dr. Claritin és Lady Syncumar szívbe markoló tragikus szerelmét. A színjátékot hajnalig tartó tánc követte.
A tudományos program helyszíne szombaton a PTE Illyés Gyula kar előadóterme volt. A megnyitón beszédet mondott Ács Rezső, Szekszárd polgármestere, köszöntötte a résztvevőket dr.Németh Csaba, a kórház főigazgatója, Gliedné Tillmann Erzsébet ápolási igazgató és dr.Schneider Ferenc, a Magyar Infektológiai és Klinikai Mikrobiológiai Társaság főtitkára. Ezután dr.Bali Ildikó főorvosnő megnyitotta a Vándorgyűlést. Két részletben összesen 21 előadás hangzott el. Az első részben Bali Ildikó főorvosnő bevezető előadásában a HCV kezelés sikertörténetét, Dvorák Rozális (Szekszárd) a HCV interferon kezelésének ritka mellékhatásaként kialakuló angio-retinopathias beteg esetét mutatta be. Fontné Molnár Katalin (Pálhalma) a fogvatartottakkal kapcsolatos kihívásokról beszélt a HCV kezelések kapcsán. Sepsikné Szulányi Ildikó a B-A-Z megyében zajló hepatitis „A” járvány tapasztalatait osztotta meg a hallgatósággal. Tóth Andrea (Debrecen) a HIV szűrés jogi, tájékoztatási és adatvédelmi vonatkozásait mutatta be. Horváth Mária (Debrecen) és Katz Erzsébet (Dunaújváros) előadásaikban West-Nile Virus infekciós eseteket dolgoztak fel. Eredics Anna (Szombathely) előadása két esettel demonstrálta a herpes encephalitis kiszámíthatatlanságát és az ápolási feladatokat. Nagy Lajosné (Dunaújváros) által bemutatott recidív pneumoniát félrenyelt csirkecsont okozta, melynek eltávolítása gyógyulást hozott. Bánfalvi Zoránné előadásában a haemokulturából kimutatott Clostridium perfringens okozta sepsis esetének hosszú gyógyításáról hallhattuk. Iván Beáta (Miskolc) esetismertetésében idős nőbeteg tetanusz fertőzését követhettük a tragikus végkifejletig. Az első blokkot Kiss Jánosné (Budapest) előadása zárta, aki a gyermekkori kiütéses betegségek fényképekkel dokumentált felidézését követően 16 éves lány DRESS szindrómáját mutatta be.

Szünet után Sebestyénné Szapács Judit (Zalaegerszeg) a meningococcus torokhordozás epidemiológiáját idézte fel. Benefi Szilvia (Budapest) az intenzív osztályon a „szuperbaktériumok” okozta ápolási nehézségeket taglalta. Breitenbach Angéla (Szekszárd) az infekciókontroll helyi szervezeti eredményeiről számolt be. Ócsai Gabriella (Debrecen) kézhigiénés tükröt tartott az egészségügyi személyzetnek. Holhosné Kunkli Valéria (Debrecen) egyéni kockázatbecslést tartalmazó, hasznos útmutatót és tanácsot adott a 2016.évi riói olimpiára utazóknak, amely bármilyen egzotikus országba utazáshoz jól használható. Breitenbach Angéla (Szekszárd) második előadása a betegbiztonságról szólt és komplex oktatási programot tartalmazott. Nagy Enikő (Szekszárd) az infektológiai osztály történetével, Cseh Judit dr. az „Együtt a Rosszmájúság Ellen” egyesület működésével ismertette meg a hallgatókat. Végül Gliedné Tillmann Erzsébet (Szekszárd) a hivatásszemélyiség karbantartásának feltételeiről (pl. motiváció, önszabályozás, empátia, társas készségek, én-tudatosság) tartott emelkedett hangvételű előadást.

A legjobbnak tartott előadásokat díjazták. Az üléselnökök díját Fontné Molnár Katalin, a közönségdíjat Kiss Jánosné kapta. Végül Schneider Ferenc főtitkár megköszönte az előadóknak a színvonalas felkészülést, az üléselnökök munkáját, a szervezőknek, személyesen Bali Ildikó osztályvezető főorvosnak, Cseh Judit főorvosnak és dr.Győriné Dávid Stefánia főnővérnek, valamint az osztály nővéreinek a 35. Vándorgyűlés megszervezését és kiváló lebonyolítását. Bejelentette, hogy a 36. Vándorgyűlés helyszíne Gyula lesz, az időpontot később jelölik ki. A főtitkár átvette a díszes vándorbotot, amely a szombathelyi orvosi kongresszuson kerül a gyulai rendezőkhöz. Végül Bali Ildikó főorvosnő zárta be a vándorgyűlést, mindenkinek jó étvágyat és szerencsés hazautazást kívánva.